আজ থেকে বদলে গেল স্টেট ব্যাঙ্ক অফ ইন্ডিয়ার ডেবিট কার্ড দিয়ে টাকা তোলার নিয়ম। ক্লাসিক ও ম্যাস্ট্রো ডেবিট কার্ড দিয়ে দৈনিক সর্বোচ্চ ৪০ হাজারের জায়গায় তোলা যাবে ২০ হাজার টাকা। 

এই বিষয়ে অন্যান্য খবর

এটিএম কার্ড এখনই বদলাতে হবে, গ্রাহকদের নির্দেশ স্টেট ব্যাঙ্কের


এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, এই নতুন নিয়ম বুধবার থেকেই বলবৎ হল। আসুন জেনে নেওয়া যাক এ ব্যাপারে পাঁচটি জরুরি তথ্য। 
১) অন্যান্য ডেবিট কার্ডের ক্ষেত্রে দৈনিক সর্বোচ্চ অঙ্কের টাকা তোলার ক্ষেত্রে নিয়মের কোনও পরিবর্তন হয়নি। গোল্ড ডেবিট কার্ডের ক্ষেত্রে সর্বোচ্চ অঙ্ক ৫০ হাজার ও প্ল্যাটিনাম ডেবিট কার্ডের ক্ষেত্রে অঙ্কটা ১ লক্ষ।
২) কেন ক্লাসিক ও মাস্ট্রো ডিবেট কার্ডের ক্ষেত্রে দৈনিক সীমা কমিয়ে দেওয়া হল, সে প্রশ্নের উত্তরে এক এসবিআইয়ের উচ্চপদস্থ আধিকারিক জানিয়েছেন, এটিএম কারচুপি রুখতেই এই কার্ডগুলির ক্ষেত্রে টাকা তোলার সীমা কমানো হল। 
৩) এসবিআই-এর ম্যানেজিং ডিরেক্টর পিকে গুপ্ত এ ব্যাপারে জানিয়েছেন, ‘‘আমরা এটিএম লেনদেনের পরিসংখ্যান পর্যবেক্ষণ করে দেখেছি, বেশির ভাগ ক্ষেত্রেই টাকার অঙ্কটা ২০ হাজারের কম। অন্য দিকে যত এটিএম কারচুপির বিষয়ে আমরা অভিযোগ পেয়েছি, লক্ষ করেছি সে সব ক্ষেত্রে ৪০ হাজার টাকা তোলা হয়েছে। তাই আমরা সীমা কমালাম। তাছাড়া আমরা চাই, আরও বেশি করে ডিজিটাল লেনদেন হোক।’’ 
৪) এছাড়াও এসবিআই তাদের সমস্ত এটিএম কার্ডের ক্ষেত্রেই বড় পরিবর্তন আনতে চলেছে। চলতি বছরের মধ্যেই সব ডেবিট কার্ড ‘ম্যাগস্ট্রাইপ’ থেকে ‘ইএমভি চিপ’ করে নিতে হবে। এর জন্য কোনও খরচ করতে হবে না। ব্যাঙ্কের পক্ষ থেকে জানানো হয়েছে এর জন্য গ্রাহকদের থেকে কোনও চার্জও নেওয়া হবে না।
৫) পাশাপাশি এসবিআই-এর ১৫জি বা ১৫এইচ ফর্ম স্টেটব্যাঙ্কের যে কোনও শাখা থেকেই মিলবে। আগে এই ফর্ম কেবল মাত্র যে শাখায় অ্যাকাউন্ট রয়েছে, সেখান থেকেই মিলত। কেবল তাই নয়, এখন এই ফর্ম পূরণ করা যাবে অনলাইনেও।